CELEX: 32020D1664
Language: hr
Date: 2020-11-09 00:00:00
Title: Provedbena odluka Komisije (EU) 2020/1664 оd 9. studenoga 2020. o određenim privremenim zaštitnim mjerama u vezi s visoko patogenom influencom ptica podtipa H5N8 u Njemačkoj (priopćeno pod brojem dokumenta C(2020) 7887) (Vjerodostojan je samo tekst na njemačkom jeziku) (Tekst značajan za EGP)

10.11.2020   
               
               
                  HR
               
               
                  Službeni list Europske unije
               
               
                  L 374/11
               
            
         PROVEDBENA ODLUKA KOMISIJE (EU) 2020/1664
         оd 9. studenoga 2020.
         o određenim privremenim zaštitnim mjerama u vezi s visoko patogenom influencom ptica podtipa H5N8 u Njemačkoj
         
            
               (priopćeno pod brojem dokumenta C(2020) 7887)
            
         
         (Vjerodostojan je samo tekst na njemačkom jeziku)
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 89/662/EEZ od 11. prosinca 1989. o veterinarskim pregledima u trgovini unutar Zajednice s ciljem uspostave unutarnjeg tržišta (1), a posebno njezin članak 9. stavak 3.,
         uzimajući u obzir Direktivu Vijeća 90/425/EEZ od 26. lipnja 1990. o veterinarskim pregledima koji se primjenjuju u trgovini određenim živim životinjama i proizvodima unutar Unije s ciljem uspostave unutarnjeg tržišta (2), a posebno njezin članak 10. stavak 3.,
         budući da:
         
                     (1)
                  
                  
                     Influenca ptica zarazna je virusna bolest ptica, uključujući perad. Zaraza domaće peradi virusom influence ptica uzrokuje dva glavna oblika te bolesti, koji se razlikuju po svojoj virulenciji. Niskopatogeni oblik načelno izaziva samo blage simptome, a visokopatogeni oblik kod većine vrsta peradi uzrokuje visoku stopu uginuća. Ta bolest može uvelike naštetiti profitabilnosti peradarstva i omesti trgovinu unutar Unije i izvoz u treće zemlje.
                  
               
                     (2)
                  
                  
                     Od 2005. pokazalo se da virusi visokopatogene influence ptica (VPIP) podtipa H5 mogu zaraziti ptice selice koje te viruse potom mogu proširiti na velike udaljenosti tijekom jesenskih i proljetnih migracija.
                  
               
                     (3)
                  
                  
                     Zbog prisutnosti virusâ VPIP-a u divljih ptica postoji stalna opasnost od izravnog i neizravnog unošenja tih virusa na gospodarstva na kojima se drži perad ili druge ptice koje se drže u zatočeništvu.
                  
               
                     (4)
                  
                  
                     U slučaju izbijanja visokopatogene influence ptica postoji opasnost da se uzročnik bolesti proširi na druga gospodarstva na kojima se drži perad ili druge ptice koje se drže u zatočeništvu.
                  
               
                     (5)
                  
                  
                     Direktivom Vijeća 2005/94/EZ (3) utvrđuju se određene preventivne mjere u vezi s nadzorom i ranim otkrivanjem influence ptica te minimalne mjere kontrole koje treba primijeniti u slučaju izbijanja te bolesti kod peradi ili drugih ptica koje se drže u zatočeništvu. Tom direktivom uspostavljaju se zaražena i ugrožena područja u slučaju izbijanja visokopatogene influence ptica. Takvom se regionalizacijom sprečava unošenje patogenog uzročnika i osigurava rano otkrivanje bolesti te se tako čuva zdravlje ptica na ostatku područja države članice.
                  
               
                     (6)
                  
                  
                     Njemačka je nedavno potvrdila prisutnost visokopatogene influence ptica podtipa H5N8 kod migratornih i nemigratornih divljih ptica na svojem državnom području.
                  
               
                     (7)
                  
                  
                     Uz to, Njemačka je nedavno obavijestila Komisiju o izbijanju visokopatogene influence ptica podtipa H5N8 na svojem državnom području na gospodarstvu u kojem se drže perad i druge ptice koje se drže u zatočeništvu u okrugu Nordfriesland te je odmah provela potrebne mjere u skladu s Direktivom 2005/94/EZ, uključujući utvrđivanje zaraženih i ugroženih područja.
                  
               
                     (8)
                  
                  
                     Komisija je u suradnji s Njemačkom ispitala te mjere i uvjerila se da su granice zaraženih i ugroženih područja koje su utvrdila nadležna tijela u toj državi članici na dovoljnoj udaljenosti od gospodarstva na kojem je potvrđeno izbijanje bolesti.
                  
               
                     (9)
                  
                  
                     Kako bi se spriječili nepotrebni poremećaji trgovine u Uniji i izbjegle neopravdane prepreke trgovini koje nameću treće zemlje, potrebno je na razini Unije hitno odrediti zaražena i ugrožena područja utvrđena u vezi s visoko patogenom influencom ptica u Njemačkoj.
                  
               
                     (10)
                  
                  
                     Zato bi do sljedećeg sastanka Stalnog odbora za bilje, životinje, hranu i hranu za životinje trebalo u Prilogu ovoj Odluci definirati zaražena i ugrožena područja u Njemačkoj, na kojima se primjenjuju mjere za kontrolu zdravlja životinja utvrđene Direktivom 2005/94/EZ, te razdoblje trajanja regionalizacije.
                  
               
                     (11)
                  
                  
                     Ova će se Odluka preispitati na sljedećem sastanku Stalnog odbora za bilje, životinje, hranu i hranu za životinje,
                  
               DONIJELA JE OVU ODLUKU:
         
            Članak 1.
            Njemačka osigurava da zaražena i ugrožena područja utvrđena u skladu s člankom 16. stavkom 1. Direktive 2005/94/EZ sadržavaju najmanje područja navedena u dijelovima A i B Priloga ovoj Odluci.
         
         
            Članak 2.
            Ova Odluka primjenjuje se do 28. veljače 2021.
         
         
            Članak 3.
            Ova je Odluka upućena Saveznoj Republici Njemačkoj.
         
         
            Sastavljeno u Bruxellesu 9. studenoga 2020.
            
               
                  Za Komisiju
               
               Stella KYRIAKIDES
               
                  Članica Komisije
               
            
         
         
            (1)  SL L 395, 30.12.1989., str. 13.
         
         
            (2)  SL L 224, 18.8.1990., str. 29.
         
         
            (3)  Direktiva Vijeća 2005/94/EZ od 20. prosinca 2005. o mjerama Zajednice u vezi s kontrolom influence ptica i o stavljanju izvan snage Direktive 92/40/EEZ (SL L 10, 14.1.2006., str. 16.).
      
      
         
            PRILOG
            DIO A
            Zaraženo područje kako je utvrđeno u članku 1.:
            
               Država članica: Njemačka
            
            
                        Područje obuhvaća:
                     
                     
                        Datum do kojeg se primjenjuje u skladu s člankom 29. stavkom 1. Direktive 2005/94/EZ
                     
                  
                        
                           SCHLESWIG-HOLSTEIN
                        
                     
                  
                        
                           Landkreis Nordfriesland
                        
                        
                                    —
                                 
                                 
                                    Hallig Oland
                                 
                              
                     
                        1.12.2020.
                     
                  DIO B
            Ugroženo područje kako je utvrđeno u članku 1.:
            
               Država članica: Njemačka
            
            
                        Područje obuhvaća:
                     
                     
                        Datum do kojeg se primjenjuje u skladu s člankom 31. Direktive 2005/94/EZ
                     
                  
                        
                           SCHLESWIG-HOLSTEIN
                        
                     
                  
                        
                           Landkreis Nordfriesland
                        
                        
                                    —
                                 
                                 
                                    Gemeinde Galmsbüll
                                 
                              
                                    —
                                 
                                 
                                    Gemeinde Dagebüll
                                 
                              
                                    —
                                 
                                 
                                    Gemeinde Ockholm
                                 
                              
                                    —
                                 
                                 
                                    Hallig Gröde
                                 
                              
                                    —
                                 
                                 
                                    Hallig Langeneß
                                 
                              
                                    —
                                 
                                 
                                    Gemeinde Wyk auf Föhr
                                 
                              
                                    —
                                 
                                 
                                    Gemeinde Wrixum
                                 
                              
                                    —
                                 
                                 
                                    Gemeinde Oevenum
                                 
                              
                     
                        10.12.2020.
                     
                  
                        
                           Landkreis Nordfriesland
                        
                        
                                    —
                                 
                                 
                                    Hallig Oland
                                 
                              
                     
                        Od 2.12.2020. do 10.12.2020.